  Майя Бывальцева 1-тӥ куартолэзе но Быдӟымнуналэз пусён дыръя эрикрадэз чаклалозы полициысь, возьмаськись огазеяськонъёсысь но калык дружинаосысь 600 пала ӧнерчиос. 29-тӥ оштолэзе журналистъёслы со сярысь ивортӥз Россиысь Кунпуш ужъёсъя министерстволэн Ижкаръя управлениысьтыз калыко интыосын эрикрадэз утёнъя полицилэн кивалтӥсезлэн воштӥсезлэсь ужзэ огдырлы быдэсъясь Олег Крылов. Солэн верамезъя, полициысь ӧнерчиос дежурствое потозы ни 30-тӥ оштолэзе. «Кинологъёс пуштӥсь арбериослы эскеронъёс нуозы. Полицейскойёслы юрттозы Удмуртиысь казакъёслэн огазеяськонзылэн ёзчиосыз. Соос котькуд ар черк праздникъёсын герӟаськем ужрадъёсын эрикрадэз чаклало», — пусйиз Олег Крылов. Кунпуш ужъёсъя министерствоын тодэ вайытӥзы, кудӟытӥсь юонъёсты калыко интыосын юэм понна 1 сюрс манетысен 1 сюрс 500 манетозь штраф тырытозы. Со сяна, 1-тӥ но 9-тӥ куартолэзе ужрадъёс ортчытон интыосын кудӟытӥсь юонъёсын вузкарыны ӧвӧл лэземын. «Со лэсьтӥське, кудӟем муртъёс ужрадъёсъя урод мылкыдъёс медаз кельтэ шуыса», — пусйиз Ижкар администрациысь Муниципал милицияя управленилэн кивалтӥсез Рустам Маликов. Тодэ вайытом, туэ нырысьсэ 1-тӥ куартолэзь праздникъёс вылтӥ 4 нунал шутэтскомы — 30-тӥ оштолэзьысен 3-тӥ куартолэзёзь. Тегъёс: Ижкар Удмуртия дружинникъёс полиция праздникъёс кудӟытӥсьюонъёс Быдӟымнунал  